Simon Kjær og holdkammeraterne tilbyder at give kvindelandsholdet 500.000 kroner om året.

Næsten et døgn efter DBU’s deadline på forhandlingerne om en ny aftale til kvindelandsholdet melder herrerne sig på banen.

Simon Kjær og holdkammeraterne vil således give en halv million kroner om året fra deres aftale, så DBU og kvindelandsholdet kan mødes økonomisk. Det skriver Spillerforeningen i en pressemeddelelse.

Det er dog et krav, at kvinderne og herrerne får de samme grundvilkår fremadrettet:

- Kvinderne skal ikke have dårligere rettigheder end os, fordi de er kvinder. Derfor tilbyder vi at afstå 500.000 kr. om året af vores penge med krav om, at DBU giver kvindelandsholdets spillere samme rettigheder som os. Dermed bør fokus være fjernet fra både pengene og spørgsmålet om arbejdsgiver/lønmodtager forholdet med denne løsning, der er identisk med vores aftalegrundlag, så man kan komme i mål med en aftale for kvinderne, siger Simon Kjær i pressemeddelelsen og fortsætter:

- Vi spillere er jo landsholdene, og vi står sammen og tager ansvar for hinanden. Nu må DBU også leve op til deres ansvar. Vi giver dem alle chancer for at gøre det og få lukket den her aftale nu med det tilbud, vi kommer med her. For dansk fodbolds skyld, slutter Simon Kjær.

At kvinderne og herrerne skal have de samme grundvilkår vil sige, at herrerne bakker op om, at kvinderne fortsætter med at have samme formuleringer som i den seneste aftale. Her er det ikke præciseret, hvor vidt DBU er arbejdsgiver eller ej - og parterne fortolker aftalen forskelligt. Dét er konfliktens helt store stridspunkt.

Vi vil ikke være arbejdsgivere. Det skal stå soleklart i den nye aftale Jakob Høyer, kommunikationschef i DBU

Ifølge Spillerforeningens fortolkning er spillerne lønmodtagere i DBU, mens unionen er arbejdsgiver. Det er DBU ikke enig i, og derfor ønsker unionen at få udpenslet, at spillerne ikke er ansatte på landsholdet fremover.

Spillerne ønsker, at aftalerne kan fortolkes som om, at de er lønmodtagere, fordi det sikrer en række rettigheder til blandt andet ligebehandling.

Ifølge Spillerforeningen vil det løse problemet, hvis man blot fortsætter med at have samme formuleringer som hidtil. Det vil DBU dog ikke anerkende, og derfor bliver forhandlingerne ikke genoptaget trods herrernes tilbud om at afstå 500.000 kroner om året.

- Det her handler ikke kun om penge, men også om principper. Vi nærmer os hinanden økonomisk og kunne måske nok nå hinanden. Det anerkender vi, men vi vil ikke være arbejdsgivere. Det skal stå soleklart i den nye aftale, siger DBU's kommunikationschef Jakob Høyer til Ritzau.

Er DBU arbejdsgiver i den aftale, som herrelandsholdet har?

- Det mener vi ikke, at vi er, men det er der flere fortolkninger af, og derfor skal det helt klart i den nye aftale, da de forskellige fortolkninger bliver ved med at skabe uro både for herrernes og nu kvindernes landshold, siger Høyer.

Spillerne har sendt nyt forslag efter sammenbrud

Tidligere søndag morgen sendte de kvindelige landsholdsspillere et nyt aftaleforslag til DBU, hvor de angiveligt gav sig på de økonomiske ønsker.

- Vi prøver at rykke os hele tiden, så vi kan få denne aftale på plads, sagde Line Røddik til TV 2 SPORT inden holdets træning søndag formiddag.

- Vi har rykket os ned økonomisk, som er en af de ting, vi snakker om. Og så holder vi så fast i det, vi har holdt fast i fra starten: De rammer der skal være omkring aftalen. Det er ikke noget nyt under solen. Det er præcis de samme, som der er for herrernes aftale og præcis de samme rammer, som vi har haft i den gamle aftale.

Ifølge DBU forholder spillerne sig ikke til alle relevante punkter i det nye forslag, idet spillerne altså ikke ændrer på punktet vedrørende forholdet om hvor vidt DBU er arbejdsgiver eller ej. Derfor vil DBU ikke acceptere spillernes forslag, selvom tirsdagens VM-kvalifikationskamp er i fare.

- Det eneste, vi ser som en mulighed, er, at spillerne underskriver vores tilbud om en midlertidig aftale, så de kan spille kampen på tirsdag og forhandlingerne kan fortsætte bagefter, sagde DBU's kommunikationschef Jakob Høyer tidligere på morgenen til TV 2 SPORT.